Geen borg vir 'De Wildt-plaasaanvallers' | Maroela Media
Hannes is op 20 Januarie 2015 met 'n byl se stomp kant oor die kop geslaan en met 'n warm strykyster op sy bene gebrand en sy vrou is só erg aangerand dat 'n stuk vel van haar hand afgeskeur het.
Die verdagtes staan tereg op aanklagte van poging tot moord, roof met verswarende omstandighede en die onwettige besit van ammunisie en drie ongelisensieerde vuurwapens.
AfriForum het vroeër 'n klag teen die senior staatsaanklaer van die Brits landdroshof, advokaat Vuyo Xalisa ingedien en antwoorde namens die gemeenskap versoek oor waarom die vermeende plaasaanvallers vrygelaat is, selfs nadat die slagoffers hulle uitgeken het. Die verdagtes is weer in hegtenis geneem, waarna vier van Hannes se vuurwapens en ander besittings in die verdagtes se besit gevind is.
"Ons is tevrede met die uitspraak en is ook bemoedig deur die toegewyde hantering van die saak deur die bevelvoerder van die Makau-polisiestasie, kolonel Thibedi. Hy het gereeld terugvoer gegee en sy getuienis in die hof was deurslaggewend," het Pieter Rautenbach, AfriForum se algemene raadgewer vir gemeenskapstrukture, gesê.